## El Museu de les Ciències organitza la conferència ‘Què va acabar amb els dinosaures? I altres històries que et van contar malament’

*** La xarrada d’accés lliure se celebrarà el dijous 20 de març a partir de les 19:00 hores a l’Auditori Santiago Grisolía**

El Museu de les Ciències ha organitzat dijous que ve 20 de març la conferència ‘Què va acabar amb els dinosaures? I altres històries que et van contar mal’ impartida per Bernard J.T. Jones, professor emèrit de l’Institut Astronòmic Kapteyn de la Universitat de Groningen als Països Baixos i Vicent J. Martínez, catedràtic d’Astronomia i Astrofísica a la Universitat de València.

Davant la pregunta sobre què va matar els dinosaures, la resposta automàtica és contestar que un meteorit, una ‘veritat’ de ciència assumida i que tot el món coneix. No obstant això, pot ser que no siga cert i que la causa caldria buscar-la en els volcans.

En esta xarrada s’abordarà com concepcions passades i creences arrelades han sigut desafiades i superades al llarg de la història. Moltes d’estes creences errònies frenen el progrés, de la mateixa manera que els dracs dibuixats en les vores dels mapes antics descoratjaven l’exploració. Des de l’eter i les esferes cristal·lines, a les controvèrsies sobre l’extinció dels dinosaures i els últims avanços sobre la matèria fosca o els forats negres, es descobrirà al públic com evoluciona la ciència, rebutjant vells dogmes per a abraçar noves idees i perspectives més profundes.

La conferència, gratuïta i d’accés lliure, forma part del cicle de divulgació científica ‘Actualitat’ que organitza el Museu de les Ciències i se celebrarà a partir de les 19 hores a l’Auditori Santiago Grisolía dijous que ve 20 de març.

Fecha: 17/03/2025